দেশের সংখ্যালঘু সম্প্রদায়ের ওপর যখন আঘাত আসে, সেই আঘাত মুক্তিযুদ্ধের চেতনায় আঘাতের শামিল। আমরা সব সময় একটি অসাম্প্রদায়িক বাংলাদেশের স্বপ্ন দেখেছি। দেশের সব সম্প্রদায়ের মানুষ যেমন সহাবস্থান করবে, একইভাবে সব রাজনৈতিক মতবাদের মানুষও তাদের রাজনৈতিক আদর্শ ও বিশ্বাস নিয়ে থাকবে। কিন্তু আজকের দিনের রাজনৈতিক বাস্তবতা এই যে সেখানে পেশিশক্তির ব্যবহার অনেক সময় স্পষ্ট হয়ে ওঠে। নির্বাচনের সময় সন্ত্রাসীগোষ্ঠীগুলো তৎপর হয়ে ওঠে। অবৈধ টাকার প্রভাবে কলুষিত হয় রাজনীতি। রাজনৈতিক উচ্চাভিলাষীরা পেশিশক্তিকে ক্ষমতায় যাওয়ার মাধ্যম হিসেবে ব্যবহার করতে চায়।